Espai Dona dedica febrer a desmitificar l’amor romàntic
2025-07-24

Espai Dona, el servei integral d’atenció a la dona de l’Ajuntament de Burjassot, dirigit per la regidora Lluna Àrias, aprofitarà Sant Valentí per a fer caure el mite de l’amor romàntic. Per a açò, dedicarà el mes de febrer a desmitificar l’amor romàntic amb l’objectiu de mostrar com, en ocasions, aqueix amor romàntic emmascara relacions no igualitàries i ho farà amb la presentació del llibre “Parlem d’amor? Tu tries”, d’Anna Oliver Borrás.

A més, des del servei s’ha elaborat un tríptic, ja disponible en el web municipal, que conté informació sobre el que es considera l’amor romàntic, si existeix en realitat o és un mite i si és possible una relació de parella saludable tenint en compte els tòpics dins de l’amor romàntic. L’objectiu d’aquest tríptic és mostrar com es pot construir entre tots una altra forma d’entendre l’amor que permeta estimar-se i gaudir de relacions afectives sanes i saludables. La idea és que aquest material puga servir com a eina de sensibilització i de treball tant per a joves com per a persones educadores, mares i pares.

Tal com ha assenyalat la regidora, Lluna Àrias, aquest model de relació “continua representant dones i homes com a éssers diferents amb rols oposats, però complementaris. A través de novel·les, pel·lícules, històries…en la nostra societat occidental hem construït i aprés una forma d’amor que defineixen com s’ha d’estimar “de debò”. El de la mitja taronja, el “sense tu no sóc res” i tot un seguit de referències suposadament romàntiques que han contribuït, sobretot en les dones, a la idea que no som éssers sencers i realitzats fins que no trobem una parella que ens completa”.

La presentació de la novel·la juvenil d’Anna Oliver Borrás, “Parlem d’amor? Tu tries?” s’ha programat per a dijous que ve 16 de febrer a les 19 hores en la Casa de Cultura. De la mà de la seua autora, tot el públic present podrà conéixer l’obra i els secrets de la creació d’aquest entretingut i educatiu llibre, lectura imprescindible tant per a joves com per a educadors, mares i pares, tal com han assenyalat des d’Espai Dona.

En paraules de Lluna Àrias, “tot i que es tracta d’una campanya dirigida al públic en general, és ben cert que volem fer èmfasi en les i els adolescents, com una població que podíem denominar de risc, tal com es desprén de les preocupants dades que coneixem dia a dia respecte a la concepció de l’amor i les relacions de parella que tenen”.

La Regidoria està treballant ja en els actes previstos per a commemorar el 8 de març, Dia Internacional de la Dona, tal com va informar en l’últim Fòrum de Participació per la Igualtat de Gènere del municipi celebrat la passada setmana.